
ΘΕΜΑ: «Παράταση και αναστολή καταβολής βεβαιωμένων οφειλών για την αντιμετώπιση των έκτακτων αναγκών που προέκυψαν από την εκδήλωση ακραίων καιρικών συνθηκών (έντονες βροχοπτώσεις- χαλαζοπτώσεις) την 12.01.2019 στο Δήμο Ευρώτα της Περιφερειακής Ενότητας Λακωνίας της Περιφέρειας Πελοποννήσου»
ΑΠΟΦΑΣΗ
Η ΥΦΥΠΟΥΡΓΟΣ ΟΙΚΟΝΟΜΙΚΩΝ
Έχοντας υπόψη:
1. Τις διατάξεις του άρθρου 8 του ν. 1284/1982 (114 Α΄), όπως ισχύει, με τις οποίες εξουσιοδοτείται ο Υπουργός Οικονομικών να παρατείνει, με αποφάσεις του που δημοσιεύονται στην Εφημερίδα της Κυβερνήσεως, σε εξαιρετικές περιπτώσεις τις προθεσμίες καταβολής των βεβαιωμένων χρεών προς το Δημόσιο και Τρίτους που εισπράττονται από τις Δ.Ο.Υ.
2. Τις διατάξεις της παραγράφου 5 του πέμπτου άρθρου του ν.2275/1994 (238 Α΄), όπως ισχύει, με τις οποίες ο Υπουργός Οικονομικών, με αποφάσεις του που δημοσιεύονται στην Εφημερίδα της Κυβερνήσεως, δύναται σε εξαιρετικές περιπτώσεις σεισμών, πλημμυρών ή άλλων θεομηνιών, από τις οποίες προκαλούνται σημαντικές ζημιές σε μεγάλο αριθμό φορολογουμένων, να αναστέλλει την είσπραξη των ληξιπρόθεσμων οφειλών προς το Δημόσιο.
3. Τις διατάξεις του ν.δ. 356/1974 (90 Α΄ – Κ.Ε.Δ.Ε.), όπως ισχύουν.
4. Τις διατάξεις του ν. 4174/2013 (170 Α΄-Κ.Φ.Δ.), όπως ισχύουν.
5. Το π.δ. 142/2017 (181 Α΄) «Οργανισμός Υπουργείου Οικονομικών».
6. Την υπ΄ αριθ. Δ.ΟΡΓ. Α 1036960 ΕΞ 2017 (968 Β΄) Απόφαση του Διοικητή της Ανεξάρτητης Αρχής Δημοσίων Εσόδων «Οργανισμός της Ανεξάρτητης Αρχής Δημοσίων Εσόδων (Α.Α.Δ.Ε.)», όπως ισχύει.
7. Το π.δ. 125/2016 (210 Α΄) «Διορισμός Υπουργών, Αναπληρωτών Υπουργών και Υφυπουργών».
8. Την υπ’ αριθ. ΥΠΟΙΚ 0010218 ΕΞ 2016 (3696 Β΄) Απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων στην Υφυπουργό Οικονομικών Αικατερίνη Παπανάτσιου».
9. Τις διατάξεις του ν.4389/2016 (94 Α΄) «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις», ιδίως το άρθρο 41.
10. Την υπ΄ αριθμ. 341/21.01.2019 Απόφαση του Γενικού Γραμματέα Πολιτικής Προστασίας (ΑΔΑ:6ΠΟΓ46ΜΚ6Π-Π11), με την οποία κηρύχτηκε σε κατάσταση Έκτακτης Ανάγκης Πολιτικής Προστασίας έως και 12.04.2019 ο Δήμος Ευρώτα της Περιφερειακής Ενότητας Λακωνίας της Περιφέρειας Πελοποννήσου.
11. Το υπ΄ αριθμ. 1502/31.01.2019 έγγραφο αίτημα του Δημάρχου Ευρώτα προς τον Υπουργό Ευκλείδη Τσακαλώτο και την Υφυπουργό Αικατερίνη Παπανάτσιου με θέμα «Αίτημα για παράταση καταβολής οφειλών δημοτών μας».
12. Το γεγονός ότι τα εν λόγω έντονα καιρικά φαινόμενα είχαν ως αποτέλεσμα να απορρυθμιστεί η κοινωνική και οικονομική ζωή στον ανωτέρω Δήμο.
13. Το γεγονός ότι από την απόφαση αυτή δεν προκαλείται δαπάνη σε βάρος του κρατικού προϋπολογισμού.
Α Π Ο Φ Α Σ Ι Ζ Ο Υ Μ Ε
1. Παρατείνονται μέχρι και την 12.04.2019 οι προθεσμίες καταβολής των βεβαιωμένων στις Δ.Ο.Υ./Ελεγκτικά Κέντρα οφειλών των φυσικών και νομικών προσώπων και οντοτήτων με κύρια κατοικία ή κύρια εγκατάσταση (έδρα) στο Δήμο Ευρώτα της Περιφερειακής Ενότητας Λακωνίας της Περιφέρειας Πελοποννήσου που λήγουν ή έληξαν από 12.01.2019 μέχρι και την 12.04.2019. Έως την ίδια ημερομηνία και για τις ίδιες οφειλές και πρόσωπα, παρατείνονται και οι προθεσμίες καταβολής των δόσεων ρυθμίσεων/διευκολύνσεων τμηματικής καταβολής βεβαιωμένων οφειλών.
2. Αναστέλλεται μέχρι και την 12.04.2019 η πληρωμή των βεβαιωμένων και ληξιπρόθεσμων την 12.01.2019 οφειλών των ανωτέρω προσώπων και οντοτήτων.
3. Η παρούσα απόφαση να δημοσιευθεί στην Εφημερίδα της Κυβερνήσεως.
Η ΥΦΥΠΟΥΡΓΟΣ ΟΙΚΟΝΟΜΙΚΩΝ
ΑΙΚΑΤΕΡΙΝΗ ΠΑΠΑΝΑΤΣΙΟΥ
ΠΙΝΑΚΑΣ ΔΙΑΝΟΜΗΣ:
Α. ΠΡΟΣ ΕΝΕΡΓΕΙΑ
1. Εθνικό Τυπογραφείο για Δημοσίευση στο τεύχος Β'
2. Αποδέκτες πίνακα Γ & Δ.
3. Δ/νση Υποστήριξης Ηλεκτρονικών Υπηρεσιών (με την παράκληση να αναρτηθεί στο διαδικτυακό τόπο της Α.Α.Δ.Ε.).
Β. ΑΠΟΔΕΚΤΕΣ ΓΙΑ ΚΟΙΝΟΠΟΙΗΣΗ
Αποδέκτες πίνακα Α, Β, Ε, ΣΤ, Ζ, Η, Θ, Ι, ΙΒ, ΙΔ, ΙΕ, ΙΣΤ.
Γ. ΕΣΩΤΕΡΙΚΗ ΔΙΑΝΟΜΗ:
1) Γραφείο Υπουργού
2) Γραφείο Αναπληρωτή Υπουργού
3) Γραφείο Υφυπουργού
4) Γραφείο Διοικητή Ανεξάρτητης Αρχής Δημοσίων Εσόδων
5) Γραφεία κ.κ. Γεν. Διευθυντών
6) Δ/νση Ηλεκτρονικής Διακυβέρνησης ΑΑΔΕ
7) Δ/νση Εισπράξεων- Τμήματα Α, Β, Γ, Δ, Ε, Γραμματεία
8) Γραφείο Τύπου και Δημοσίων Σχέσεων
9) Αυτοτελές Τμήμα Συντονισμού Μεταρρυθμιστικών Δράσεων και Επικοινωνίας
